**Upute autorima**

 Zbornik Ekonomskog fakulteta u Zagrebu objavljuje znanstvene i stručne članke, prijevode i prikaze radova iz područja ekonomske znanosti.

Članci podliježu recenziji (dva anonimna i nezavisna recenzenta) i kategoriziraju se na prijedlog recenzenata u slijedeće kategorije:

* izvorni znanstveni rad (koji sadrži do sada još neobjavljene rezultate izvornih znanstvenih istraživanja);
* prethodno priopćenje (koje sadrži nove rezultate znanstvenih istraživanja, a koje je korisno brzo objaviti);
* pregledni znanstveni rad (koji sadrži izvoran, sažet i kritički prikaz jednog područja u kojem autor i sam sudjeluje, te daje svoj doprinos s obzirom na već objavljene radove);
* izlaganje sa znanstvenog skupa (koje je prethodno referirano na znanstvenom skupu, a u obliku cjelovitog članka nije objavljeno u zborniku skupa);
* stručni rad (koji sadrži korisne priloge iz struke i za struku, a ne mora predstavljati izvorno istraživanje).

Prikazi knjiga i ostalih publikacija trebaju biti napisani kao kritičke recenzije, a prikazi se također recenziraju.

Radovi poslani Uredništvu Zbornika moraju zadovoljiti slijedeće:

* rukopis ne smije biti već objavljen ili poslan drugom izdavaču na objavljivanje;
* opseg članaka ne smije prelaziti 20 stranica (oko 40000 znakova);
* opseg prikaza ne bi trebao prelaziti 5 stranica (oko 10000 znakova);
* jezik rada može biti hrvatski ili engleski. Autori trebaju posebno obratiti pozornost na jezik
 i gramatiku članka poslanog na recenziju.

Radi se provjera izvornosti radova putem sustava za provjeru izvornosti Turnitin. Za svaki članak se vodi evidencija o tome kada je zaprimljen u Uredništvo, datum zaprimanja dorađene verzije rada i datum prihvaćanja članka za objavu.

Upute za pripremu rada:

* zaglavlje članka treba sadržavati jasan, koncizan i informativan naslov članka na hrvatskom i engleskom jeziku i podatke o autoru (ime i prezime autora, titulu i zvanje, te naziv i adresu ustanove u kojoj je autor zaposlen);
* ispod naslova rada treba napisati sažetak na hrvatskom i engleskom jeziku (do 150 riječi), a u kojem se u trećem licu na skraćen način opisuje sadržaj članka, ciljevi, metode i rezultati istraživanja, te istaknuti do pet ključnih riječi te JEL klasifikacija
* popis literature treba urediti abecednim redoslijedom prema prezimenu autora i kronološkim redom za radove istog autora. Podaci o navedenom djelu u popisu literature, kao i u tekstu pripremaju se prema APA stilu citiranja (http://www.apastyle.org/)

Nakon prihvaćanja članaka za objavljivanje:

* autor se obvezuje da članak prihvaćen za objavljivanje u Zborniku ne objavljuje na drugom mjestu i bez dopuštenja Uredništva Zbornika;
* autor dobiva jedan primjerak Zbornika u kojem je njegov rad objavljen.

Rukopis se predaje Uredništvu zbornika na mail adresu hjosic@efzg.hr